33. schôdza NR SR - 2.deň - A. dopoludnia
Dátum: 2025-03-26
Poslanec: Majerský, František (KDH)
Druh vystúpenia: Vystúpenie v rozprave

87. Ďakujem pekne. Vážený pán podpredseda, vážený pán minister, aby sme naozaj v tejto diskusii prešli prve k tej odbornej časti, lebo tá je kľúčová, ja som to aj v tom prvom skrátenom čítaní vlastne vytkol, že táto téma naozaj nemala mať takúto krátku diskusiu, naozaj o tej záchranke sme mali rozprávať skoro už štvrtý mesiac, pán minister Taraba sa rozhodol inak a dnes musíme prebehnúť za kratšie obdobie, v podstate za 24 hodín bude schválený zákon o záchrannej zdravotnej službe, na ktorom sa robilo skoro viac ako osem rokov. Pracoval na ňom naozaj tím odborníkov, ktorým ide o pacienta. O tom by mala byť dnes tá diskusia, mala byť o pacientovi a o tom, kto ho príde zachrániť, keď dostane infarkt, cievnu mozgovú príhodu, bude mať dopravnú nehodu, jeho dieťa prestane dýchať alebo príde jeho manželke zle. S tým všetkým, s týmito všetkými výjazdami sa stretávajú dennodenne záchranári, ľudia po celom Slovensku, hrdinovia, lebo ich inak neviem nazvať, sú to hrdinovia tejto doby, ktorí keď v súlade s tým, čo teraz, kde momentálne som a čo tu momentálne riešime, že to len trošku na premostenie, že ľudia, ktorí v skafandroch, ešte na začiatku pandémie bez rúšok, lebo tento štát im ani rúška nevedel zabezpečiť, bojovali proti infekčnému ochoreniu COVID-19 a mnohí z mojich kolegov sa nakazili a zomreli. Štát ich nijak neodškodnil, tých ľudí, a napriek tomu do tej sanitky každý deň sadali, kde bežní ľudia, bežní ľudia sa báli ísť do obchodu, báli sa ísť nakupovať, báli sa navštíviť svojich príbuzných. A záchranári nasadli do sanitky a šli zachraňovať ľudské životy. Dnes táto vláda má splnomocnenca, ktorý vyšetruje pandémiu a hovorí, že COVID-19 v podstate tu ani nebol pomaly a že tí, ktorí sa očkovali, sú kukurice. Tak sme dopadli. Tí ľudia, zopakujem ešte raz, lebo to súvisí s tým, tí ľudia si zaslúžili po tých rokoch, lebo táto reforma záchrannej zdravotnej služby bola aktualizovaná pred viac ako 18 rokmi, si zaslúžili zmenu, ktorá mala dnes, aj dnes v parlamente prísť a mala im zlepšiť prácu, mala by zlepšiť efektivitu, aby tí záchranári pri pacientoch, lebo bavme sa stále o pacientoch, aby boli včas, aby naozaj sme ľudí, ktorí sú v ohrození života, zachránili, aby mali naozaj šancu, aby to nebolo, ako to funguje dnes, že pacient, ktorý má infarkt, mozgovú príhodu, je v bezvedomí, čaká na záchrannú službu viac ako 20 minút, lebo ten systém je neefektívny, nefunguje dobre a paradoxne na tom najhoršie je to, že ten systém je jediný funkčný v zdravotníckom systéme ako-tak, to treba aj z tohto miesta povedať, že záchranná zdravotná služba je jediný funkčný systém, ktorý funguje. Lebo dnes keď si zavoláte stopäťdesiatpäťku, tak tá záchranka k vám príde. Ale my sme tak postúpili, na to sme tlačili, aby sme naozaj riešili, že kto v tej sanitke bude sedieť, ako rýchlo vie byť lekár pri pacientovi a ako skôr vieme zachrániť tých ľudí, lebo je najdôležitejší ten kvintet do ôsmich minút pri život ohrozujúcich stavoch. Ak naozaj záchranári prídu do tých ôsmich minút, pacient má obrovskú šancu prežiť a vrátiť sa, to je kľúčové, úloha záchrannej zdravotnej služby, aby sa pacient v ohrození života vrátil späť k svojej rodine. To je to, o čom záchranná zdravotná služba, táto diskusia mala byť dnes o tom, o tom mala byť diskusia, o tom sme sa mali tu dnes baviť, mali sme riešiť to, že tá záchranná zdravotná služba je tu kľúčový faktor a kľúčové ohnisko v záchrannej zdravotnej službe, kľúčové na ministerstve zdravotníctva. Je to síce len tritisíc ľudí, ktorí dennodenne zachraňujú ľudské životy, ale sú kľúčoví, bez nich neviem spraviť nič. Pri každom jednom nešťastí, hromadnom, krízovom, ktoré táto krajina mala, sa vždycky spoľahla na záchrannú zdravotnú službu a tí muži a tie ženy dennodenne nasadzujú svoj život. Ale táto diskusia sa dnes zvrhla na biznis, to mi na tom tu vadí, že sa zvrhla na biznis, na neodborné veci. Ja budem dnes hovoriť o tých dobrých veciach v tej reforme, o tých, ktoré sú kľúčové, a preto si myslím, že zlepšia, a budem to hovoriť za vás, pán minister, budem to hovoriť za vás (povedané s pobavením), lebo s veľa vecami, ktoré v tej reforme sú, súhlasím. Bez politického trička teraz, súhlasím s vecami, ktoré tam sú. Súhlasím s tým, že na Slovensku vznikne systém rendez-vouz, lebo je kľúčový, aby lekár, lekár, ktorých máme naozaj málo a sú to, to základné ohnisko pre tých najťažších pacientov, ktorých majú, pri dopravných nehodách, infarktoch, cievnych mozgových príhodách, keď pacient potrebuje zaintubovať, uspať, aby tam ten lekár bol, aby ten systém sa zefektívnil a konečne sa to podarilo, že na Slovensku už máme tri posádky a vzniknú ďalšie na základe tej reformy, kde lekár so záchranárom na osobnom aute príde včas k pacientovi a bude hlavne efektívne využitý. To je ten hlavný bod, ktorý kvitujem v tej reforme záchrannej zdravotnej, že vzniknú nové posádky rendez-vouz, ktoré sú bežné v západnej Európe. My sme sa tomu dlhé roky bránili, v Čechách to je 30 rokov, aby ste pochopili, pražská záchranka má 30 rokov rendez-vouz a stále ten systém zlepšujú a zefektívňujú. Takisto aj vy, aby sme pochopili, lebo častokrát sa v médiách hovorí, že tento systém je postavený, že lekár keď nepríde k pacientovi, že pacient zomrie a všetky tieto veci. Tento systém je postavený na záchranároch, dve tretiny posádok na Slovensku, aby ste si to vedeli predstaviť, dve tretiny posádok sú posádky bez lekára. Sú to kvalifikovaní vysokoškolsky vzdelaní ľudia, ktorí vedia riešiť všetky život ohrozujúce stavy a vy častokrát ani neviete, že keď vám príde posádka, či to je posádka s lekárom alebo bez lekára, tak sú kvalifikovaní, tak sú kvalitní tí ľudia a vedia naozaj riešiť najťažšie situácie, aké im život alebo ten život tomu pacientovi priniesol. Čiže vznikne, budeme mať posádku RLP, budeme mať posádku rendez-vouz, budeme mať posádku RZP, vznikne kombinovaná posádka, ktorá je takisto bežná, to hovorím, aby to pochopili ľudia, bežná v zahraničí, v Českej republike to tiež tak majú. Tým, že je nedostatok lekárov a nie všetky posádky sú využité tak, aby boli využité, tak lekár bude iba cez deň v 12-hodinovej službe a večer bude posádka RZP, je to tzv. kombinovaná RLP/RZP. Vznikne nám nová posádka ambulancia, ambulancie špecializovanej prepravy. Hľadali sme riešenie, ja poviem takisto, že nie som s týmto riešením úplne stotožnený, ale je to momentálne jediné funkčné, ktoré máme. My máme prevozovú službu, ktorá, ktorú nevie operačné stredisko riadiť. Prevozová služba nám rieši pacientov, ktorých prevážame medzi nemocnicami, a táto posádka, ktorých nebude asi veľa, neviem ešte, aký bude záverečný počet, bude riešiť tie menej naliehavé stavy, pacientov, ktorí idú na vyšetrenia, len aby ste vedeli, ako to dnes v prax vyzerá. Dnes máte posádku, to je jedno, v akom meste ste na Slovensku alebo v dedine, kde sú dvaja vysokoškolsky vzdelaní záchranári. Tá posádka je vyslaná operačným strediskom do nemocnice, kde má previesť pacienta z Popradu do Košíc, poviem príklad. Pacient vás čaká s taškami pred oddelením a vy dvoch vysokoškolsky vzdelaných ľudí z toho regiónu pošlete na dve hodiny alebo tri preč. Ale tú posádku nemá kto nahradiť, tá posádka chýba pri infarktoch, pri cievnych mozgových príhodách a musí tam ísť ďalšia, čiže táto ambulancia bude slúžiť na menej naliehavé stavy a odľahčí ten systém. Dnes sú záchranári preťažení, majú osem-deväť výjazdov za 12-hodinovú službu. Sú posádky, ktoré sa nevedia ani zastaviť, nevedia ísť na záchod, nevedia sa ísť napiť, nevedia sa ísť najesť, tak je ten systém preťažený. A toto má odľahčiť, toto takisto kvitujem, pán minister. Kvitujem novú linku 116, 117, lebo je to bežná súčasť Európy. Je to dobrá vec, dnes keď, dnes častokrát veľa pacientov volá na stopäťdesiatpäťku, sa chce poradiť, kde mám ísť na pohotovosť, kde je detská ambulancia a tí operátori nemajú riešiť tieto veci, operátori na linke stopäťdesiatpäť majú riešiť to, že keď vám dôjde, vám príde zle, nedýchate, vaša manželka nedýcha, váš syn havaroval alebo veci okolo toho, všetky život ohrozujúce stavy, to má riešiť stopäťdesiatpäťka, to je náplň linky stopäťdesiatpäť, sú tam kvalifikovaní ľudia. Samozrejme, že nábeh tejto linky bude chvíľočku trvať, ale je dobré, že to vznikne. Vznikne nám najkvalitnejšia momentálne RZP posádka, akú budeme mať. Je to posádka, ktorá vznikne v regióne, kde nie je možné postaviť posádku s lekárom, sú tam záchranári, ktorí majú vysokoškolské vzdelanie a najvyššiu kvalifikáciu a budú mať najvyššie kompetencie, aby ste len pochopili, že systém v zahraničí je postavený už iba na záchranároch, tzv. paramedický systém. V Anglicku, v krajinách sú lekári už neni, nie sú v sanitkách, sú v nemocniciach a ja si myslím, že to príde aj k nám, lebo ten lekár je efektívne využitý, keď je na urgentnom príjme a tam sa transportuje a tam je. To sú všetko pozitíva tejto reformy, ktoré naozaj kvitujem, že konečne tu prišli. Úsmevné na tom je to (povedané s pobavením), že túto reformu blokoval minister životného prostredia, ktorý mal zásadné pripomienky, naozaj zásadné, on chcel zmeniť reformu, lebo on sa tomu rozumie, on naozaj prišiel, on ide zmeniť záchrannú zdravotnú službu. Ako ju zmenil? Nijak. Zero. Žiadne pripomienky nakoniec neboli akceptované, ktoré on mal a reforma blokovaná piatimi mesiacmi je tu v skrátenom legislatívnom konaní za 24 hodín. Ako človek, ktorý za tých 21 rokov som prežil veľmi veľa výberových konaní, a vám poviem, že osobne každý jeden záchranár, ktorý dnes pracuje v záchrannej zdravotnej službe, má strach. Má strach, čo bude, pod koho bude pracovať, kde bude robiť, lebo aby ste si to uvedomili, že ja som napr. za svoju prax prešiel šiestimi poskytovateľmi. Nie kvôli tomu, že by som menil zamestnanie, ale každé štyri roky sa tu vyberá nový poskytovateľ. Teraz každých šesť. Tí ľudia nemajú žiadnu istotu, že ten nový poskytovateľ si ich zoberie, aj keď budú možno mať zmluvu prechodom práv, ale neexistuje dneska na kľúč. Jednoducho tí ľudia, tí záchranári nemajú žiadne istoty, že budú pracovať ako hasiči, policajti, lebo to je kritická infraštruktúra, hasiči, policajti u toho poskytovateľa do dôchodku. Nemajú žiadnu istotu dnes, to treba otvorene povedať, nemajú žiadnu. Dnes po výberkách sa môže stať, že štát nebude mať ani jednu záchranku. Môže sa to stať, to sa môže stať. A ja sa pýtam, či to je správne, že štát, ja sa pýtam, či to je správne, ja si myslím, že nie. Ja si myslím, že nie. Ja si myslím, že štát má mať kritickú infraštruktúru a mal by mať body, na ktoré sa súťažiť napríklad vôbec nebude. Ja si to naozaj myslím, že štát by mal mať, ja som to zažil pri covide, kde súkromní poskytovatelia odmietli chodiť na výjazdy a štát to všetko riešil, štát všetko suploval. Dnes máme dve, si myslím, že kvalitné štátne záchranné služby, ktoré konečne po rokoch, lebo treba otvorene povedať, že štát vytváral stratu, vytváral dlhy, sú v zisku a vedia vytvárať hodnoty pre svojich zamestnancov, tvoriť tréningové centrá, vzdelávať ľudí tak, aby konkurovali súkromníkom, sú dnes štátni poskytovatelia na takej úrovni, že sú na lepšej úrovni alebo na rovnakej, ako sú súkromní, čo predtým nebolo. Ja si myslím naozaj z tohto miesta, že aj keď neviem, ako dopadne výberové konanie, lebo to dneska nevie povedať nikto, lebo z toho, čo je tam napísané v tom zákone, že máme nejakú komisiu, ktorá patrí pod ministerstvo zdravotníctva, kde môžu byť minimálne traja členovia a nikto nevie, kto v tej komisii je. Tá komisia a tá súťaž, tá súťaž, lebo toto ma na tom najviac mrzí, že tá reforma je veľmi dobrá, naozaj ja plne za ňou stojím, len tá súťaž je súťaž krásy. Súťaž krásy za miliardu eur, to je ten problém tohto celého systému, že naozaj my tu súťažíme, rozhodujeme o ľuďoch, ktorí zachraňujú ľudské životy, rozhoduje trojčlenná-päťčlenná komisia, ktorá sa v minulosti dopredu dohodla, kto bude uchá... kto vyhrá, veď ja som z terénu človek, ja som počul už dva mesiace dopredu, kto bude mať aké body, predtým, vedel som už, že o ktoré body bude mať štát záujem. Takto nemôže fungovať tender za miliardu euro, že už dopredu viete, ktoré body bude mať kto. A ja si myslím, že to dopadne aj teraz takto a to je chyba. Ja si myslím, že, pán minister, mali by sme tú komisiu stransparentniť, mali by sme ju urobiť efektívnejšou a mali by sme urobiť tak, aby naozaj ste sa na konci dňa za to neboli zodpovedný, lebo ten vinník bude na konci dňa minister zdravotníctva, bude, lebo keď si, ja vám poradím jednu vec, pozrite si rok 2019, čo sa dialo pred ministerstvom a predtým. To boli štrajky, tu sa zapaľovali autá, tu boli vyhrážky, tu sa, tu sa dialo, mafiánske praktiky sa tu diali. Tí, ktorí nedostali, dostali, lebo, ešte raz, miliardový biznis je to, miliardový, priatelia, takže musí to rozhodovať komisia, ktorá bude mať čo najviac členov, bude transparentná a bude rozhodovať na základe nejakých dát. Nemôže rozhodovať na základe súťaže krásy, kde sa bude rozhodovať o tom, že ja tam chcem mať záchranku, tak ja ju tam dostanem. Musia rozhodovať o tom, že či ten poskytovateľ, akú svoju činnosť plnil za tých šesť rokov, koľko mal sťažností z úradu pre dohľad napríklad, aké má vzdelávanie záchranárov, lebo to sú merateľné parametre. Lebo my dnes vieme, že či ten poskytovateľ mal sťažnosti pre úrad pre dohľad, či nemal potvrdenú čiernu prácu a kopec iných vecí, ktoré sú kľúčové pre to, aby ste sa rozhodli, že ten poskytovateľ je dobrý. Lebo ja som zažil napríklad, to poviem napríklad u nás v Poprade, kde bola Nemocnica Poprad, ktorá mala sedem staníc, ktorá fungovala, mala všetko a zrazu prišiel poskytovateľ, ktorý im zobral tie stanice a my sme nevedeli, prečo sa to stalo. Lebo sa tak niekto rozhodol. Nebolo to objektívne, že tá nemocnica napríklad mala horších záchranárov, nemala autá, nemala priestory, nie. Niekto sa na ministerstve rozhodol, že oni to už mať nebudú. A tak to bude aj teraz, lebo niekto sa rozhodne, že to takto nebude. Je to správne? Ja sa pýtam. Nie, podľa mňa to nie je správne. Pre mňa je správne o tom hovoriť, aby tá komisia bola transparentná, aby sme vedeli, kto v tej komisii je. Lebo to, ako to celé dopadne a kto bude na konci dňa zachraňovať ľudské životy, bude mať v rukách táto komisia. Ale to predtým, tá reforma, ktorá tu dnes je, je dobrá vec, aby naozaj tá sieť, ak to bude naozaj dobre dodržané, zlepšila život našim pacientom, ich prežívanie. Toto z tohto miesta treba povedať, že ona je dobrá, ona má zlepšiť život našim pacientom, ich prežívanie, to, aby naozaj tí príbuzní videli svojich príbuzných, keď niekto dostane infarkt, keď niekto dostane cievnu mozgovú príhodu, aby tá záchranka tam prišla nie za pätnásť minút, ale za päť. Aby tam ten lekár alebo záchranár prišiel a pomohol tomu pacientovi. Každý, kto z nás tu sedí, má svojich príbuzných, má svoju rodinu, svojich blízkych a toto má priniesť tá reforma. Mňa mrzí, že téma je o výberku. Toto ma na tom mrzí. O výberku, o výberku. Lebo keby sme to mali v normálnom poradí, ako to máme mať, prvé, druhé a bola by tu diskusia, všetky chyby by sa vyladili. My za 24 hodín toto nevychytáme. Ja napríklad poviem, že by sa mali aj pripomienky, keď sme boli, kolegovia boli v komisii, my sme napríklad chceli dať, aby sa nesúťažilo každých šesť rokov. Prečo sa súťaží každých šesť rokov na záchranku? Preto, lebo to je biznis, aby sa dohodlo, že takto to bude? Nie. Veď nech uchádzač, ktorý je úspešný, nech ho štát kontroluje. Viete, koľko kontrol mali za posledné obdobie záchranky, ktoré sú platené z verejného poistenia? Koľko kontrol mali záchranky? Žiadnu. Nula. Nie, nula. Pán minister, nula, nikto ich nekontroluje. Nikto. Vy normálne peniaze, miliardový biznis nikto nekontroluje. My dneska nevieme, či naozaj v tej sanitke sedia dvaja záchranári. My dneska nevieme, či ten lekár, ktorý tam je, je naozaj lekár, či má atestáciu, alebo to len, nechcem teraz sa nikoho dotknúť, to nevieme dneska zistiť. A pritom sú podnety, že to tak je, že dokonca v posádke nie je lekár, ale je tam nejaký diplom zo zahraničia, ktorý nemal byť uznaný, alebo tam nie sú dvaja zdravotnícki záchranári, ako by tam mali byť. Lebo to nikto nekontroluje. A tam je chyba, lebo štát by mal byť pritom tvrdý regulátor. Štát by mal povedať, toto budete spĺňať, lebo kritériá sú jasné, do dvoch minút výjazd, máte NTZ-ko, čo všetko v sanitke má byť a to má robiť. Ale my to nerobíme, my nerobíme nič. My proste rozdáme karty a robte záchranku. Nikto ich nekontroluje, nikto im nemeria nič. Zlé. Veď to je kľúčová vec, táto záchranná zdravotná služba. Ešte raz zopakujem, budete ju potrebovať a tá záchranka vám príde za 18 minút. Komu sa budete sťažovať? Oni povedia, my sme prišli, ako sme najrýchlejšie vedeli. Áno, prišli ste, ako ste najrýchlejšie vedeli, ale nikto nepovie to, že tá posádka nešla napríklad z Námestova, ako mala ísť, ale išla z Dolného Kubína, lebo námestovská posádka bola na bolestiach brucha dvojtýždňových a nemal ich kto riešiť. To všetko vplýva na záchrannú zdravotnú službu, všetky tieto veci. Čiže zopakujem ešte raz, budeme mať v druhom čítaní pozmeňujúce návrhy k výberovým konaniam, kde chceme tú komisiu stransparentniť a sám som zvedavý, aké pozmeňujúce návrhy prinesie ministerstvo zdravotníctva, lebo pravdepodobne nejaké prinesiete, lebo budú mať naozaj aj na to naše rozhodovanie, ako budeme hlasovať, kľúčová vec. Lebo zopakujem ešte raz, odborne reforma záchrannej zdravotnej služby je dobrá, naozaj zlepší prežívanie našich pacientov, ale máme výhrady k tomu, ako to bude celé prebiehať vo výberku. Ďakujem pekne.